**Adaptačný proces detí v MŠ – pre rodičov**

Nástup do materskej školy je pre každé dieťa a jeho rodičov významným okamihom, ale aj veľkou skúškou. Vstup do materskej školy je prvým krokom do spoločnosti. Táto udalosť môže priniesť problémy ako pre dieťa tak i pre rodičov. Pretože je každé dieťa iné, prichádza z iných rodinných pomerov a má iné vzťahy s ostatnými, adaptácia býva rôzna a trvá rôzne dlho. Sú deti, ktoré si v novom prostredí zvykajú ľahšie, tešia sa a s ľahkosťou nadväzujú kontakty s osobami pre ne doposiaľ neznámymi. Iné sa tešia tiež, ale po prvých skúsenostiach odmietajú vstup do kolektívu, potrebujú na adaptáciu viac času. Sociálne skúsenosti, ktoré dieťa získa v materskej škole, určujú v budúcnosti jeho vzťahy v skupine, majú rozhodujúci podiel na utváranie osobnosti. Pre dieťa je pobyt v materskej škole prirodzeným obohatením jeho fyzického a duševného života. Čas strávený v materskej škole je naplnený zmysluplnými aktivitami a činnosťami. Vaše deti čaká prajné prostredie, svet hier, hudby a pohybu, živej a neživej prírody, kultúry, vedy a techniky. V septembri nastúpia do MŠ deti prvýkrát. Pre väčšinu z nich znamená táto zmena stres. Pre deti prítomnosť mamy zaručovala istotu a pocit bezpečia, materská škola v nich vzbudzuje strach a neistotu. Ťažkosti dieťaťa pri začleňovaní do kolektívu sú individuálne, vychádzajú z temperamentu detí a ich osobnosti, z výchovného štýlu v rodine a z citovej väzby na matku. Príchod dieťaťa do kolektívu znamená novú formu socializácie, rešpektovanie sociálnej potreby dieťaťa na spolužitie s rovesníkmi. Deti sa učia poznávať povahové vlastnosti, taktiky správania a spôsoby prispôsobovania sa iným deťom.

S čím všetkým sa musia deti vyrovnať pri nástupe do MŠ :

- odlúčenie od rodičov

- vytvorenie novej väzby na inú dospelú osobu - učiteľku

- prijatie učiteľky ako novej autority, prijatie odlišného spôsobu vedenia oproti rodičom, učiteľka sa venuje aj ostatným deťom - nadväzovanie vzťahov s ostatnými deťmi

- prijímanie noriem a hodnôt triedy, osvojovanie si vlastnej role v skupine detí

- prijímanie nových pravidiel a obmedzení

- poznávanie nového prostredia

- prispôsobenie sa novému dennému režimu a dennému rytmu činností v MŠ

- stravovanie

– pravidelnosť, spoločné stolovanie, nové druhy jedla

- požiadavky na samostatnosť v rámci sebaobsluhy

- očakávania zo strany rodičov, rodiny, učiteliek.

Pre úspech adaptačného procesu je najdôležitejšia spolupráca rodičov a učiteliek.

Informácie rodičov o povahe a správaní dieťaťa pomáhajú ľahšie zvládnuť toto náročné obdobie. Dôležitá je jednotnosť, dôslednosť a trpezlivosť zo strany rodičov a učiteľov. Rodičia musia rozprávať s dieťaťom o materskej škole veľmi pekne, nerobiť z nej strašiaka, motivovať dieťa, aby sa do materskej školy a za kamarátmi tešilo.

Najmladšie 3 - ročné deti v našej MŠ sa volajú žabky, do svojej triedy sa dostanú cez hlavný vchod. Prosíme rodičov, aby deťom priniesli už prvý deň do MŠ veci na prezlečenie do skrinky, papuče, podpísanú fľašu s vodou na pitný režim.

Martina Schenková, riaditeľka MŠ

riaditeľka MŠ